
REFERAT
privind aprobarea Documentaţiei tehnico-economice şi a cheltuielilor legate de proiect ce revin Municipiului Timişoara în cadrul proiectului „Modernizarea Parcului Rozelor” în vederea accesării fondurilor nerambursabile prin Programul Operaţional Regional 2007-2013 aferent Axei prioritare 1. - „Sprijinirea dezvoltării durabile a oraşelor-poli urbani de creştere”, Domeniul major de intervenţie 1.1. – „Planuri integrate de dezvoltare urbană”, Sub-domeniul: „Poli de creştere”
Oraş polarizator cu legături intense cu arealele înconjurătoare, Timişoara generează dezvoltare în toată regiunea de Vest a României, motiv pentru care a fost nominalizat ca fiind unul din cei şapte poli naţionali de creştere. Centrele urbane mari influenţează dezvoltare pe un areal mai mare, inclusiv a zonelor rurale denumite zone de influenţă a polului de creştere;

Analiza diagnostic a Polului de creştere Timişoara arată că din punct de vedere al dezvoltării sale economice, Timişoara, capitala Judeţului Timiş, este în prezent un puternic centru polarizator pentru întreaga regiune de vest a României, concentrând peste 80% din economia judeţului şi peste 30% din cea a regiunii şi fiind la nivel naţional cel de al doilea centru economic, după capitala ţării.

În acest context, autorităţile administraţiilor publice locale trebuie să găsească soluţii viabile care să permită în continuare dezvoltarea oraşului, prin alocarea de sume de la bugetul local în vederea reabilitării, modernizării şi reorganizării zonelor reprezentative ale oraşului. Cum fondurile locale sunt insuficiente, oportunitatea atragerii de fonduri nerambursabile pentru reabilitarea spaţiilor publice, respectiv parcul istoric Parcul Rozelor, a devenit esenţială.
Implementarea planurilor integrate de dezvoltare urbană pe termen mediu sau lung, are ca scop regenerarea arealelor urbane (zone de acţiune urbană), clar delimitate spaţial în cadrul oraşelor, cu impact atât a dezvoltării de ansamblu a oraşului, cât şi a zonei înconjurătoare.
Parcul Rozelor este limitat la nord de strada dr. Alexandru Borza iar la sud de Canalul Bega, este înscris în parcela CF 404787 cu nr. top 31, a cărui suprafaţă totală este de cca. 2,5 ha. Din suprafaţa parcului, au fost studiaţi numai 23 352 mp ,conform planşelor, restul suprafeţei fiind inclusă în proiectul de amenajare a malurilor Canalului Bega.
Parcul Rozelor, cel mai îndrăgit dintre parcurile Timişoarei, a fost amenajat după primul război mondial, în anul 1928, din necesitatea de a prezenta cei aproximativ un milion de trandafiri pe care îi produceau anual floricultorii bănăţeni. Astfel se înfiinţează aici o colecţie de trandafiri, realizându-se cel mai mare şi mai important rozariu din România.

În anul 1934, erau plantate aproximativ 1400 soiuri de trandafiri, existau pergolele acoperite cu trandafiri urcători şi sute de trandafiri cu trunchiul înalt care dădeau un aspect variat rozariului. O primă reabilitare a parcului s-a efectuat în anii 1954-1955, ultima amenajare şi cea mai importantă restructurare a parcului, a avut loc în anul 1967.

La ora actuală starea parcului este următoarea: vegetaţia îmbătrânită, numărul mic şi îmbătrânit de soiuri de trandafiri precum şi densitatea acestora în rabate, starea degradată a mobilierului urban, a aleilor, a gardului împrejmuitor, lipsa sistemului de iluminat, lipsa grupurilor sanitare, lipsa unui sistem de irigare.

Astfel, Municipiul Timişoara doreşte să atragă fonduri nerambursabile prin intermediul Axei prioritare 1 „Sprijinirea dezvoltării durabile a oraşelor”, Domeniul major de intervenţie: 1.1 „Planuri integrate de dezvoltare urbană”, Sub-domeniul: „Poli de creştere”, în cadrul Programului Operaţional Regional 2007-2013, în vederea realizării proiectului „Modernizarea Parcului Rozelor”.

Acest proiect a fost inclus în lista de proiecte din Planul Integrat de Dezvoltare al „Polului de creştere Timişoara” şi se integrează în Obiectivul 4 „Realizarea unui habitat ecologic, confortabil şi atractiv”, Politica 4.3. „Diversificarea posibilităţilor de agrement şi recreere” Program 4.3.3. „Amenajarea arhitectural-peisagistică a parcurilor, grădinilor şi scuarurilor”.

Primăria Municipiului Timişoara îşi propune modernizarea Parcului Rozelor, urmărind lucrări principale:
- Întreţinerea şi completarea vegetaţiei existente. Gazonarea suprafeţelor verzi;

- Refacerea reţelei de alei pietonale din pavele din beton şi piatra;

- Recondiţionarea mobilierului urban existent (pergole) şi completarea acestuia;

- Completarea sistemului de iluminat clasic cu corpuri de iluminat decorative fotovoltaice;

- Refacerea împrejmuirii;

- Consolidarea si modernizarea grupului sanitar existent;
- Instalarea unui sistem de irigare automatizat.

Astfel, în urma implementării proiectului, Parcul Rozelor va fi prevăzut cu:
- suprafaţa gazonată 11.071,00 mp;
- plantarea a 9.024 butaşi de trandafiri;

- 428 exemplare de arbori şi arbuşti;

- 12 pergole;

- 77 bănci;

- 35 coşuri de gunoi;

- 70 bucăţi stâlpi de iluminat fotovoltaici;

- un sistem de irigare computerizat;

- reamenajarea şi modernizarea sistemului de alei.


Având în vedere cele menţionate mai sus, precum şi oportunitatea şi necesitatea atragerii de fonduri nerambursabile vizând includerea Parcul Rozelor în circuitul cultural şi turistic internaţional.
Propunem
comisiilor din cadrul Consiliului Local al Municipiului Timişoara
- aprobarea proiectului „Modernizarea Parcului Rozelor”, în vederea accesării fondurilor nerambursabile prin Programul Operaţional Regional 2007-2013 aferent Axei prioritare 1. – „Sprijinirea dezvoltării durabile a oraşelor-poli urbani de creştere”, Domeniul major de intervenţie 1.1. – „Planuri integrate de dezvoltare urbană”, Sub-domeniul: „Poli de creştere”.
- aprobarea Documentaţie tehnico-economice în vederea realizării obiectivului de investiţii al Municipiului Timişoara din cadrul proiectului „Modernizarea Parcului Rozelor” elaborate de către SC GREEN PROJECT SRL Iaşi, cu principalii indicatori tehnico-economici prevăzuţi în Anexa 1 la prezentul referat.

- aprobarea valorii totale a proiectului în sumă de 5.634.131,50 Lei (inclusiv T.V.A), alocarea în bugetul local a sumelor reprezentând contribuţia Municipiului Timişoara la cheltuielile eligibile în sumă de 90.919,12 Lei (fără T.V.A), a cheltuielilor neeligibile şi conexe aferente proiectului în sumă de 7.680,00 Lei (fără T.V.A), a valorii T.V.A în sumă de 1.080.495,40 Lei, precum şi asigurarea valorii necesare implementării optime a proiectului, în condiţiile rambursării/decontărilor ulterioare.  

